Diari Oficial de la Generalitat Valenciana


Sumari del DOGV 3916, del 12-01-2001 (2001/84)

RESOLUCIÓ de 3 de gener de 2001, de la Direcció General per a la Prestació Farmacèutica de la Conselleria de Sanitat, sobre el subministrament d'especialitats farmacèutiques estupefaents a les farmacioles de vaixells.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3916

Data del DOGV
:   12-01-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/84


Data del document
:   03-01-2001

Organisme emissor
:   Conselleria de Sanitat

Tipus de document
:   Resolució

Descriptors 

:   * farmacologia
    * estupefaent
    * vaixell
    * legislació farmacèutica

RESOLUCIÓ de 3 de gener de 2001, de la Direcció General per a la Prestació Farmacèutica de la Conselleria de Sanitat, sobre el subministrament d'especialitats farmacèutiques estupefaents a les farmacioles de vaixells. [2001/X84]
  
El Reial Decret 258/1999, de 12 de febrer, que estableix les condicions mínimes sobre la protecció de la salut i l'assistència mèdica dels treballadors del mar, té per objecte garantir l'assistència en el mar mitjançant la regulació d'aspectes com ara la dotació de medicaments, antídots i productes sanitaris de què estaran proveïts els vaixells.
  
En el capítol II del reial decret esmentat es regulen les farmacioles, i s'hi determina el contingut que obligatòriament han de tenir tots els vaixells, segons la categoria en què estiguen classificats, a partir del que estableix l'annex I; s'inclou, en l'annex II del reial decret esmentat, la dotació exigida per a cada tipus de farmaciola, en la qual s'allisten, entre altres medicaments, estupefaents.
  
L'article 6 del reial decret esmentat estableix que el Ministeri de Sanitat i Consum, en col·laboració amb l'Institut Social de la Marina, arbitrarà les mesures oportunes per regular la prescripció dispensació i control dels estupefaents en les farmacioles dels vaixells.
  
En l'actualitat, no s'ha establit cap procediment per dur a terme la dotació necessària dels medicaments estupefaents exigits en les farmacioles dels vaixells, ja que les autoritats competents encara no han fet les previsions considerades en l'article 6 descrit anteriorment.
  
Per tot això, davant la necessitat del subministrament i el control dels medicaments estupefaents en les farmacioles dels vaixells amb base a la nostra comunitat autònoma, la Direcció General per a la Prestació Farmacèutica de la Conselleria de Sanitat considera convenient dictar el procediment següent per al subministrament i el control dels estupefaents a les farmacioles dels vaixells, com a mesura transitòria, fins que no es regule el que disposa l'article 6 del Reial Decret 258/1999, de 12 de febrer, que estableix les condicions mínimes sobre la protecció de la salut i l'assistència mèdica dels treballadors del mar i d'acord amb l'informe de la Direcció General de Farmàcia i Productes Sanitaris del Ministeri de Sanitat i Consum, resolc:
  
1. La prescripció de medicaments estupefaents per a la dotació dels vaixells només la podran fer els facultatius dels serveis mèdics de sanitat marítima de l'Institut Social de la Marina.
  
2. Els facultatius formalitzaran la prescripció dels medicaments estupefaents utilitzant els talonaris de receptes oficials d'estupefaents habilitats amb aquesta finalitat per la Conselleria de Sanitat, amb la llegenda "Ús exclusiu estupefaents per a farmacioles de vaixells".
  
3. En el lloc del nom del pacient figurarà el nom del vaixell a la farmaciola del qual va destinada a medicació d'estupefaents, i en el lloc del DNI del pacient, el CIF de l'armador o l'empresa i la denominació.
  
4. Correspon a les direccions territorials de la Conselleria de Sanitat, en el seu àmbit d'actuació, l'habilitació, distribució i custòdia, amb les garanties màximes de seguretat dels talonaris oficials esmentats, fins al posterior lliurament als facultatius, prescriptors. També, li correspon dur a terme el seguiment i remissió de la documentació derivada de la gestió.
  
5. La dispensació dels estupefaents prescrits per a la dotació de les farmacioles de cada vaixell s'haurà d'efectuar en qualsevol de les oficines de farmàcia obertes al públic.
  
6. Les condicions de dispensació, control i processament d'aquestes receptes s'adaptaran al que estableix l'Ordre de 25 d'abril de 1994, del Ministeri de Sanitat i Consum, que regula les receptes i els requisits especials de prescripció i dispensació d'estupefaents per a ús humà.
  
7. Els serveis mèdics de sanitat marítima i les oficines de farmàcia tramitaran mensualment a la direcció territorial de Sanitat de la seua província la llista de medicaments prescrits i dispensats respectivament.